## Més de 2.000 persones es formaran i treballaran en els 113 tallers impulsats per Labora

*** Els tallers per a dones aprovats són 25 i permetran a 360 dones obtindre formació al mateix temps que exerceixen un treball
* Els tallers d’ocupació permetran a 1.660 persones desocupades formar-se i treballar en els 88 tallers aprovats**

Un total de 2.020 persones participaran en els diversos tallers impulsats per [Labora](https://labora.gva.es/va/programes-mixtos-d-ocupacio), a través del Servei Valencià d’Ocupació i Formació. Aquests tallers alternen la formació, al mateix temps que l’alumnat fa un treball pel qual percep un salari. Tenen una duració de 12 mesos i en concloure les persones participants obtenen un certificat de professionalitat.

Els 25 tallers d’Ocupació per a Dones oferiran a 360 dones desocupades l’oportunitat de treballar i formar-se. Per províncies, 4 tindran lloc a la de Castelló, 9 a la d’Alacant i 12 a la de València. Les alumnes es repartiran de la manera següent: 60 en les activitats que es duran a terme a Castelló, 130 en les que es faran a Alacant i 170 en els tallers de la província de València.

Aquesta és la segona convocatòria de tallers dirigits específicament a dones, amb l’objectiu de donar suport a l’ocupabilitat d’aquest col·lectiu i reduir la taxa de desocupació femenina, que segons les últimes dades de l’Enquesta de població activa se situa en el 13,71 durant el segon trimestre de l’any.

Per la seua banda, els tallers d’Ocupació aprovats ascendeixen a 88, que per províncies es divideixen així: 21 a la de Castelló, 31 a la d’Alacant i 36 a la de València. Un total 1.660 persones participaran en aquests tallers. Concretament, 330 persones realitzaran algun dels tallers de la província de Castelló, 600 persones faran activitats a la província d’Alacant i 730 a la de València.

La Generalitat destina una dotació pressupostària per a tots dos tallers de 54.243.787,20 euros, 9.667.209,60 euros dels quals es destinen als tallers dirigits a dones i 44.576.577,60 euros, als tallers d’Ocupació.

Entre les especialitats que s’ofereixen per a la formació de l’alumnat es troben jardineria, obra de paleta, instal·lació d’infraestructures de telecomunicacions, administració, animadors de temps lliure i activitats culturals, conservació i millora de muntanyes, repoblacions forestals, creació de microempreses o atenció sociosanitària, entre d’altres.

Cal recordar que la formació és totalment gratuïta per a l’alumnat i ascendeix a 1.920 hores. Aquests tallers d’ocupació consoliden l’aposta de Labora per l’educació i la formació com a mitjà d’accés a un treball més estable i de qualitat.

Per a sol·licitar formar part d’un taller d’ocupació és imprescindible estar d’alta en Labora com a demandant d’ocupació i fer-ho constar en la demanda, tal com s’explica en aquest [videotutorial](https://www.youtube.com/watch?v=xMrfsm2ZhqE).

Les persones interessades també es poden posar en contacte amb el seu Espai Labora a través d’aquest [enllaç](https://puntlabora.gva.es/puntlabora/atenciontelefonica?lang=ca).

Tots els projectes dels tallers d’ocupació consten d’un itinerari formatiu, amb la impartició consecutiva d’un certificat de professionalitat de nivell 1 i un altre de nivell 2, o bé un de nivell 2 i un altre de nivell 3, de la mateixa família i àrea professional.

Així mateix, l’alumnat rep formació en Inserció Laboral; Sensibilització Mediambiental i Igualtat de Gènere; Alfabetització Informàtica: Informàtica i Internet, i Formació Bàsica de Riscos Laborals.

**Tallers Et Formem i T’Avalem**

Aquests tallers completen l’oferta de Labora, que compta amb els tallers Et Formem i T’Avalem, els primers dirigits a persones amb dificultats especials per a accedir al mercat laboral i els segons per a persones de menys de 30 anys.

Aquests programes formatius compten amb el cofinançament de la Unió Europea, a través del Fons Social Europeu Plus, i es troben en aquest moment en marxa. Els tallers Et Formem atenen en l’última convocatòria 570 persones, mentre que els tallers T’Avalem donen oportunitat de treballar i formar-se a 470 joves.

A més, atorguen un certificat de professionalitat que confereix acreditació oficial inclosa en el Catàleg nacional de qualificacions professionals, estructurat en competències professionals i formació modular que s’hi associa.

Fecha: 14/08/2023